**Ministru kabineta noteikumu projekta “Grozījumi Ministru kabineta 2016. gada 2. augusta noteikumos Nr.505 “Zemes ierīcības projekta izstrādes noteikumi”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2016. gada 2. augusta noteikumu Nr. 505 “Zemes ierīcības projekta izstrādes noteikumi”” (turpmāk – Noteikumu projekts) izstrādes mērķis ir nodrošināt sabiedrības vajadzībām atsavināma nekustamā īpašuma sadalīšanu tā, lai tiktu atdalīta tā daļa, kas nepieciešama attiecīgā projekta īstenošanai.Minētā mērķa sasniegšanai paredzēts noteikt, ka zemes ierīcības projekta robežas var šķērsot būvi, ja būvi paredzēts atsavināt sabiedrības vajadzībām un nojaukt.Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Deklarācijas par Artura Krišjāņa Kariņa vadītā Ministru kabineta iecerēto darbību 85. punkts.Sabiedrības ar ierobežotu atbildību “Eiropas dzelzcela līnijas” iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2016. gada 2. augusta noteikumu Nr. 505 “Zemes ierīcības projekta izstrādes noteikumi” (turpmāk – MK noteikumi Nr.505) 7.punkta redakcija atsavināšanas procesa virzītājam neļauj veikt vienlaikus ēkas, kuras sadale nav iespējama, un attiecīgajam projektam nepieciešamās zemes gabala daļas atsavināšanas procesa realizāciju. Sākotnēji ir nepieciešams atsavināt ēku, to nojaukt un tikai tad secīgi turpināt zemes gabala sadali un zemes gabala daļas atsavināšanas procesu.Noteikumu projekta mērķis ir nodrošināt nekustamo īpašumu atsavināšanu sabiedrības vajadzībām nacionālo interešu objekta statusā esošā *Eiropas standarta platuma publiskās lietošanas dzelzceļa infrastruktūras līnijas Rail Baltica ar citām saistītajām būvēm projekta* (turpmāk – *Rail Baltica projekts*) īstenošanai un citu tehniskās infrastruktūras projektu īstenošanai.Noteikumu projekts izstrādāts, lai paredzētu iespēju papildus jau MK noteikumu Nr.505 7.punktā minētajiem gadījumiem izstrādāt zemes ierīcības projektu, zemesgabala robežai šķērsojot būvi, pirms projekta apstiprināšanas vietējā pašvaldībā ar nosacījumu, ka projekta izstrāde ierosināta par nekustamo īpašumu, ko paredzēts atsavināt sabiedrības vajadzībām. Kā izriet no MK noteikumu Nr.505 7.punkta, projektētā robeža var šķērsot būvi, ja būvi var sadalīt; ja tā ir lineāra inženierbūve vai būvi ir paredzēts nojaukt, un tas tiek veikts pirms zemes ierīcības projekta apstiprināšanas vietējā pašvaldībā.Saskaņā ar Sabiedrības vajadzībām nepieciešamā nekustamā īpašuma atsavināšanas likuma 6.panta pirmajā daļā noteikto sabiedrības vajadzībām atsavināma tāda nekustamā īpašuma daļa, kāda tā nepieciešama sabiedrības vajadzībām realizējamā projekta īstenošanai, izņemot gadījumus, kad nekustamā īpašuma īpašniekam neatsavinātā nekustamā īpašuma daļa tās platības, apgrūtinājumu vai citu apstākļu dēļ nav izmantojama atbilstoši vietējās pašvaldības teritorijas plānojumam.Atbilstoši Publiskas personas finanšu līdzekļu un mantas izšķērdēšanas novēršanas likuma 3.panta pirmās daļas 1.punktā noteiktajam publiskas personas, kā arī kapitālsabiedrības rīcībai jābūt tādai, lai mērķi sasniegtu ar mazāko finanšu līdzekļu un mantas izlietojumu.No minētajām Sabiedrības vajadzībām nepieciešamā nekustamā īpašuma atsavināšanas likuma un Publiskas personas finanšu līdzekļu un mantas izšķērdēšanas novēršanas likuma normām izriet, ka sabiedrības vajadzībām atsavināms tieši tik liels nekustamais īpašums vai tā daļa, kāda tā nepieciešama attiecīgā projekta īstenošanai.Saskaņā ar MK noteikumu Nr.505 7.punktā noteikto gadījumos, kad nepieciešams veikt zemes vienības sadali un uz zemes ierīcības projektā iekļautās zemes vienības atrodas būve, iespēja projektēt sadalāmās zemes vienības robežu, šķeļot būvi, iespējams tikai tad, ja ir saņemts attiecīgās būvprojektēšanas jomas būvspeciālista atzinums par iespēju būvi sadalīt bez konstruktīvām tās izmaiņām, ja būve ir lineāra inženierbūve vai ja būve tiek nojaukta pirms zemes ierīcības projekta apstiprināšanas vietējā pašvaldībā. Minētais MK noteikumu Nr.505 7.punkta regulējums nepieļauj iespēju projektēt sadalāmās zemes vienības robežu, šķeļot būvi, ja nekustamo īpašumu paredzēts atsavināt sabiedrības vajadzībām, nojaukšanu īstenojot pēc zemes ierīcības projekta saskaņošanas vietējā pašvaldībā. Atbilstoši MK noteikumu Nr.505 7.punkta regulējumam, lai iegūtu sabiedrības vajadzībām tieši tik lielu zemes platību, kāda tā nepieciešama attiecīgā projekta īstenošanai, sākotnēji būtu jāveic visas būves atsavināšana un nojaukšana un tikai tad zemes vienības sadale un sabiedrības vajadzībām paredzētajam projektam nepieciešamās nodalītās zemes daļas atsavināšana. Jāpiebilst, ka minētā nekustamā īpašuma atsavināšanas procesa īstenošana būtu iespējama tikai ar nosacījumu, ka zeme un būve tiek izdalīta atsevišķos patstāvīgos nekustamajos īpašumos. Taču šādu ēkas un zemes sadalīšanu atsevišķos nekustamajos īpašumos ierobežo Civillikuma 968.pants, kas noteic, ka uz zemes uzcelta un cieši ar to savienota ēka atzīstama par tās daļu. Tāpat saskaņā ar Nekustamā īpašuma valsts kadastra likuma 35.pantu, ja zemes vienība un zemes īpašniekam piederošās būves ir reģistrētas Kadastra informācijas sistēmā kā vienots nekustamais īpašums, tad, dalot nekustamo īpašumu, būve nav atdalāma no zemes vienības, uz kuras tā atrodas.Papildus saskaņā ar Sabiedrības vajadzībām nepieciešamā nekustamā īpašuma atsavināšanas likuma 4.pantu nekustamā īpašuma atsavināšana sabiedrības vajadzībām notiek, vienojoties par labprātīgu nekustamā īpašuma atsavināšanu vai atsavinot to piespiedu kārtā uz atsevišķa likuma pamata. Turklāt jāņem vērā tas, ka ēkas sadale ir iespējama tikai atsevišķos gadījumos, nodrošinot tās funkcionalitāti.No iepriekš minētā secināms, ka atbilstoši MK noteikumu Nr.505 7.punktam zemes ierīcības projekta izstrāde ir laikietilpīga, jo īpaši tajos gadījumos, kad projekts tiek īstenots ar Eiropas Savienības līdzfinansējuma atbalstu un tam noteikts nacionālo interešu statuss, piemēram, *Rail Baltica projekta* īstenošanas gadījumā. Ar Noteikumu projektu ir rodams risinājums, kā procesu padarīt efektīvāku. Vienlaikus esošais regulējums ierobežo iespēju iegūt sabiedrības vajadzību nodrošināšanai tieši tik lielu zemes platību, kāda tā nepieciešama attiecīgā projekta īstenošanai, savukārt zemes īpašniekam tas ierobežo iespēju saglabāt tiesības uz nekustamā īpašuma daļu, kas nav nepieciešama sabiedrības vajadzībām.Lai nekustamā īpašuma īpašnieks varētu paturēt savā īpašumā zemes platību, kas nav nepieciešama attiecīgā projekta īstenošanai, bet uz kuras atrodas ēkas daļa, kas nav funkcionāli nodalāma un kura tiks atsavināta sabiedrības vajadzībām pilnā apjomā un demontēta, ar zemes īpašnieka piekrišanu zemes sadale tiek veikta atbilstoši attiecīgā projekta robežai (šķeļot būvi). Pēc zemes gabala sadales zemes gabala paliekošā daļa tiek apgrūtināta ar ēkas daļas atrašanos uz tās uz laiku - līdz ēkas demontāžai.Uz minētās problēmas risināšanas aktualitāti norāda tas, ka nacionālo interešu objekta *Rail Baltica projekta* dzelzceļa infrastruktūras izbūve saskaņā ar sākotnējās izpētes datiem skars vairāk nekā 1600 nekustamos īpašumus, kurus nepieciešams atsavināt sabiedrības vajadzībām, no kuriem, pēc sākotnējās izpētes datiem, vairāk nekā 100 nekustamo īpašumu sastāvā ir ēkas/būves, kas būs atsavināmas sabiedrības vajadzībām. Lai nodrošinātu iespēju iegūt sabiedrības vajadzībām tieši tik lielu zemes platību, kāda tā nepieciešama attiecīgā projekta īstenošanai, tostarp gadījumos, kad īstenojami Eiropas Savienības projekti, kā ietvaros noteiktā plānošanas periodā ir jāapgūst piešķirtais finansējums, kā arī šo projektu ietvaros tiek īstenotas sabiedrības vajadzības, normatīvajos aktos būtu rodams risinājums efektīva un sabalansēta nekustamā īpašuma atsavināšanas procesa īstenošanai, vienlaikus nodrošinot ēkas un sabiedrības vajadzībām nepieciešamās zemes daļas atsavināšanas procesa īstenošanu.Lai atrisinātu situāciju, MK noteikumu Nr.505 7.punkts papildināms ar jaunu apakšpunktu, paredzot, ka zemesgabala projektētā robeža var šķērsot būvi arī gadījumā, ja to ir paredzēts nojaukt un tas tiek veikts pēc projekta apstiprināšanas vietējā pašvaldībā, kad projekta izstrāde ierosināta par nekustamo īpašumu, kuru paredzēts atsavināt sabiedrības vajadzībām.MK noteikumu Nr.505 11.2.apakšpunkts, 14. un 15.punkts paredz zemes ierīcības projekta izstrādes nosacījumu izdošanu, bet nenosaka termiņu to izpildei. Rīgas pilsētas būvvaldes pieredze liecina, ka liela daļa no zemes ierīcības ierosinātājiem neīsteno saņemtos nosacījumus zemes ierīcības projekta izstrādei, kas rada situāciju, ka pašvaldības rīcībā ir daudz uzsāktu, bet nepabeigtu administratīvo procesu. Atbilstoši Zemes ierīcības likuma 22.panta pirmajai daļai zemes ierīcības projekts un tā grozījumi īstenojami četru gadu laikā pēc zemes ierīcības projekta apstiprināšanas.Lai nodrošinātu vienotu Zemes ierīcības projekta izstrādes noteikumu piemērošanu, vienlaikus Noteikumu projekts pēc Latvijas Lielo pilsētu asociācijas un Rīgas pilsētas būvvaldes ierosinājuma paredz noteikt, ka pašvaldības izsniegto projekta izstrādes nosacījumu maksimālais izpildes termiņš ir divi gadi līdz projekta iesniegšanai vietējā pašvaldībā, paredzot pārejas normu attiecībā uz jau izsniegtajiem nosacījumiem.  |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, SIA “Eiropas dzelzceļa līnijas”, Tieslietu ministrija, Valsts zemes dienests. |
| 4. | Cita informācija | Atbilstoši Tieslietu ministrijas sniegtajam skaidrojumam saskaņā ar Zemes ierīcības likuma 22.panta pirmo daļu zemes ierīcības projekts īstenojams četru gadu laikā pēc tā apstiprināšanas, bet īstenots tas ir, ja projektētā teritorija ir kadastrāli uzmērīta, reģistrēta Nekustamā īpašuma valsts kadastra informācijas sistēmā un ierakstīts zemesgrāmatā.Atbilstoši zemes ierīcības projektam veicamās kadastrālās uzmērīšanas darbības zemes vienības sadalīšanai reglamentē Ministru kabineta 2011. gada 27. decembra noteikumi Nr.1019 “Zemes kadastrālās uzmērīšanas noteikumi”. Tie neierobežo iespēju veikt zemes kadastrālo uzmērīšanu sadalāmajai (atdalāmajai un paliekošajai) zemes vienībai pirms būves nojaukšanas.Atdalītā un paliekošā zemes vienība Nekustamā īpašuma valsts kadastra informācijas sistēmā tiks reģistrēta, pamatojoties uz valsts institūcijas vai vietējās pašvaldības, kurai likumā par attiecīgā nekustamā īpašuma atsavināšanu sabiedrības vajadzībām noteikts pienākums atsavinātos nekustamos īpašumus ierakstīt zemesgrāmatā, ierosinājumu par atdalīto (atsavināmo) un paliekošo (neatsavināmo) nekustamā īpašuma objektu (turpmāk – kadastra objekta reģistrācijas ierosinājums) atbilstoši zemes kadastrālās uzmērīšanas procesā sagatavotajiem dokumentiem.Lai nodrošinātu Nekustamā īpašuma valsts kadastra likuma 35.pantā noteikto, ka tad, ja zemes vienība un zemes īpašniekam piederošās būves ir reģistrētas Nekustamā īpašuma valsts kadastra informācijas sistēmā kā vienots nekustamais īpašums, tad, dalot nekustamo īpašumu, būve nav atdalāma no zemes vienības, uz kuras tā atrodas, tad kadastra objekta reģistrācijas ierosinājumā būs norādāms tās zemes vienības kadastra apzīmējums, kurai piesaistāma sabiedrības vajadzībām atsavināmā būve (kadastra apzīmējums). |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs publiskas personas institūcijas, kuras atsavinās nekustamos īpašumus sabiedrības vajadzībām, un nekustamā īpašuma īpašniekus, kuru īpašumā ir sabiedrības vajadzībām atsavināma zemes vienība un uz tās esoša būve. Tāpat Noteikumu projekts ietekmēs zemes ierīcības projekta ierosinātājus. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemaina administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par Noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Par Noteikumu projekta izstrādi tika informēti sabiedrības pārstāvji, ievietojot paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē 2019. gada 5. aprīlī <http://www.sam.gov.lv/satmin/content/?cat=553>. |
| 3. | Sabiedrības līdzdalības rezultāti | Iebildumi vai priekšlikumi netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Publiskas personas institūcijas, kuras atsavinās nekustamos īpašumus sabiedrības vajadzībām, Valsts zemes dienests, pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo valsts pārvaldes funkciju ietvaros, tā neietekmēs pārvaldes funkcijas vai institucionālo struktūru. |
| 3. | Cita informācija | Nav. |

Iesniedzējs:

Satiksmes ministrs T. Linkaits

Vīza:

valsts sekretāra p.i. Dž. Innusa